Munken kino

Munken kino var Larviks kino- og teatersal fra 1921 til 2009. Munkens første sjef var senere ordfører Oscar Andersen. Vegger og tak i salen gjør den til kanskje den flotteste teatersalen i Norge med de ti originale freskomaleriene på veggene og den dekorerte ellipseformede kuppelen i taket.
Første forestilling ble holdt kl. 17.00 tirsdag 20. september 1921. Munken kino var frem til 2009 et kombinasjonslokale som ble brukt til både kino, teater, konserter, seminarer, dans, møter m.m. Søndag 6. september 2009 kl. 21.00 ble den siste kinoforestillingen vist med filmen Cinema Paradiso.
Rådmannen hadde tidligere foreslått at kommunen selger Munken kino så snart egen virksomheten hadde flyttet. I kommunestyremøte den 9. september 2009 ble det imidlertid bestemt at frem til 1. juni 2010 skal Munken leies ut til teaterformål.


== Navnet ==
Navnet Munken fikk kinoen etter en navnekonkurranse før innvielsen, der 1. premie fristet med 100 billetter. Av 190 forslag var det 5 forslag på Munken. Arken og Konsert-Biografen kom på 2.- og 3.-plass.


== Fakta ==
Byggeår: 1921
Antall saler: 1
Sitteplasser: 398
Årlige kinoforestillinger: 900 forestillinger (50 000 billetter) (2004)
Årlige kulturforestillinger:  50-70 forestillinger (20 000 billetter) (2004)
Bruttoareal:  3.700 kvadratmeter


== Ombygging / modernisering ==
1930: Lydfilmens inntog gjorde at akustikken i salen måtte forbedres.1930: Dagens fasadebygg ble oppført. Arkitekter for begge bygninger var Jacob Hanssen og Gerhard Iversen. I 1928 tegnet de samme to Colosseum kino i Oslo. Så den elipseformede betongkuppelen kan regnes som forløperen for Colosseums store kuppel.
1950: Nye og større stoler montert (sitteplasser redusert fra 624 til 570)
1954: Nytt og større filmlerret av hensyn til større filmbredde
1969: Nytt inngangsparti og foaje ble oppført og var en del av et større utbyggingsprosjekt som aldri ble gjennomført. Arkitekt var Arne Bruun-Trulsen
1971: Scene og garderobe
1991: Salen ble gjort brattere og nye stoler montert (sitteplasser redusert til 398)
2004: Nytt større lerret (11,3 meter bredt) installert sammen med ny fremviserFilmfremvisere er også byttet en gang før 1965 og på starten av 1970-tallet i tillegg til i 2004.

2009: Etter siste forestilling er filmfremvisere fjernet fra bygningen for montering i nytt kulturhus.


== Dekorasjon ==
Munkens dekorasjoner av salen er utført av Paul Ansteinsson (1885–1939), en av norges fremste kinomalere, assistert av arkitekt Jacob Hanssen.


=== Freskomalerier ===
Det er ti freskomalerier på veggene. Motivene er hentet fra eventyret Kvitebjørn og kong Valemon (Østenfor sol og vestenfor måne). Det er fire malerier på hver av langsidene, samt et på hver side av scenen.


=== Andre dekorasjoner ===
Taket med det elipsefornede kuppelhvelvet i armert betong var enestående da det ble bygget i 1921. Dekorasjonene i taket er også utført av Paul Ansteinsson.
Da lydfilmen kom i 1930 ble det lagt strie på vegger og filt i taket for å bedre akustikken. Deler av den opprinnelige stjernehimmelen kan skimtes gjennom filten helt ytters i dekorasjonen.
Når gjestene går ut av salen gjennom hoveddøren synes Larvik kommunes gamle kommunevåpen.


== Kilder ==
Nyhus, Per (1999). Larvik A-Å (ISBN 82-990835-3-2). Larvik: Østlands-Posten AS. 
Intervju med kinosjef Lasse Brennvall (Av Frode Evensen, 25. mai 2005)
Munken kino årsberetning (1965). Larvik kommunale kinematografer 50 år. Larvik: Østlands-Posten AS. 


== Eksterne lenker ==
Munken kino